
PRAVILNIK O KORIŠTENJU SUSTAVA VIDEO NADZORA 

VODITELJ OBRADE 
OPĆINA KRIŽ











Križ, siječanj 2026.


Na temelju odredaba Uredbe (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te stavljanju izvan snage Direktive 95/46/EZ (u daljnjem tekstu: Opća uredba o zaštiti podataka), Zakona o provedbi Opće uredbe o zaštiti podataka („Narodne novine“ broj 42/18), članka 48. Zakona o lokalnoj i područnoj (regionalnoj) samoupravi ("Narodne Novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članaka 54. i 101. Statuta Općine Križ („Glasnik Zagrebačke županije“ br. 11/21, 57/23 i 25/25) Općinski načelnik Općine Križ dana 12. siječnja 2026. godine donio je 

PRAVILNIK O KORIŠTENJU SUSTAVA VIDEO NADZORA

Članak 1.
Video nadzor u smislu odredbi Pravilnika o korištenju sustava video nadzora (u daljnjem tekstu: Pravilnik) odnosi se na prikupljanje i daljnju obradu osobnih podataka, koja obuhvaća stvaranje snimke koja čini ili je namijenjena da čini dio sustava pohrane temeljenih na odredbama Zakona o provedbi Opće uredbe o zaštiti podataka i odredbama Opće uredbe o zaštiti podataka. 

Članak 2.
Ovim Pravilnikom propisuje se način i uvjeti korištenja sustava video nadzora javnih površina na području Općine Križ i prostora u vlasništvu Općine Križ, svrha obrade osobnih podataka Ispitanika putem sustava video nadzora, osobni podaci koji se obrađuju, tehničke i organizacijske mjere zaštite osobnih podataka, pravo pristupa osobnim podacima, vrijeme obrade i čuvanja osobnih podataka, označavanje javnih površina, način na koji Ispitanici ostvaruju svoja prava i postupanja u slučaju povrede osobnih podataka.

 Članak 3.
Pojmovi u smislu ovog Pravilnika imaju sljedeće značenje:
· Osobni podaci su svi podaci koji se odnose na pojedinca čiji je identitet utvrđen ili se može utvrditi.
· Ispitanik je fizička osoba čiji se identitet može utvrditi izravno ili neizravno, posebno na osnovi jednog ili više obilježja specifičnih za njegov fizički, psihološki, mentalni, gospodarski, kulturni ili socijalni identitet.
· Voditelj obrade je Općina Križ koja samostalno ili zajedno s drugima određuje svrhu i način obrade osobnih podataka (u daljnjem tekstu: Voditelj obrade).
· Izvršitelj obrade je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade i s kojim je voditelj obrade sklopio ugovor o obradi podataka te koji osigurava provedbu video nadzora i održavanje sustava i opreme video nadzora (hardver/softver).
· Obrada podataka znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje.
· Javna površina je svaka površina javne namjene čije je korištenje namijenjeno svima pod jednakim uvjetima.
· Uputa o pravima ispitanika je dokument koji ispunjava voditelj obrade i koji sadrži sve relevantne informacije o pojedinoj obradi osobnih podataka putem sustava video nadzora, koji nisu sadržani u postavljenoj oznaci o video nadzoru javne površine, sukladno odredbama Opće uredbe o zaštiti podataka, a koja se objavljuje na internet stranici Općine Križ.
· Službenik za zaštitu osobnih podataka Općine Križ je ovlaštena osoba koja informira i savjetuje Jedinstveni upravni odjel o propisima o zaštiti osobnih podataka, prati usklađenost postupanja, pruža savjete, surađuje s nadzornim tijelom (Agencija za zaštitu osobnih podatka), kontakt je ispitanicima za ostvarivanje prava na zaštitu osobnih podataka i dužan je čuvati povjerljivost svih podataka i informacija koje sazna u obavljanju svojih zadaća u skladu s propisima o zaštiti osobnih podataka.
· Perimetar snimanja je prostor ili područje javne površine obuhvaćeno video nadzorom Voditelja obrade, a na kojem je postavljena oznaka o video nadzoru javnih površina.

                                                       Članak 4.
Općina Križ je vlasnik sustava video nadzora prostora u vlasništvu Općine Križ i javnih površina, a odgovorna je za njegovo ispravno, funkcionalno i zakonito korištenje.
Prilikom prikupljanja, pohranjivanja, čuvanja i korištenja podataka prikupljenih video nadzorom Općina Križ kao voditelj obrade dužna je zaštititi podatke sukladno Općoj uredbi o zaštiti podataka i Zakonu o provedbi Opće uredbe o zaštiti podataka, te ostalim propisima koje se odnose na zaštitu podataka.

Članak 5.
Sustav video nadzora provodi se isključivo u svrhu: 
· [bookmark: _Hlk233198238]u svrhu koja je nužna radi zaštite javnog interesa, izbjegavanja oštećenja ili utvrđivanja okolnosti nastanka štete i opravdana u cilju pružanja više razine zaštite ljudi i javne imovine na području pod video nadzorom.
· smanjenja rizika i povećanja zaštite i sigurnosti zaposlenika i ostalih osoba koji se nađu u prostorima voditelja obrade, a osobito kontrole ulazaka i izlazaka iz radnih prostorija i ostalih prostora te radi smanjenja izloženosti zaposlenika riziku od pljačke, provala, nasilja, krađa i sličnih pojava na radu ili u vezi s radom.
· u svrhu izvršavanja poslova i zadaća Općine Križ iz nadležnosti komunalnog i prometnog redarstva, koje su utvrđene posebnim propisima.
      Obrada osobnih podataka putem video nadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora. 

Članak 6.
Video nadzorom pokriveni su prostori koji se odnose na prostorije sjedišta Općine Križ, na adresi Trg Sv. Križa 5 i to ulaz u prostore Općine Križ i izlaz iz Općine Križ. 
U službenim prostorijama ne smiju snimanjem biti obuhvaćeni prostori za osobnu higijenu. Svi zaposleni u Općini Križ moraju se pisano obavijestiti o uvođenju video nadzora. 
Pisana obavijest se objavljuje na oglasnoj ploči Općine Križ te se time smatra da su o istome obaviješteni svi službenici Općine Križ.
Obrada osobnih podataka zaposlenika Općine Križ putem sustava video nadzora može se provoditi samo u svrhu iz članka 5. ovog Pravilnika, vodeći računa o tome jesu li ispunjeni i uvjeti utvrđeni propisima koji reguliraju zaštitu na radu te ako su zaposlenici bili unaprijed obaviješteni o uvođenju sustava video nadzora. 

Članak 7.
Video nadzorom mogu biti pokriveni i javni prostori, površine i objekti u vlasništvu i od interesa za Općinu Križ. Javni prostor mora biti propisno označen da je pod video nadzorom te se time smatra da su o istome obaviješteni građani i građanke, svi korisnici javnog prostora, površina i objekta. 
Oznaka s obavijesti mora biti istaknuta na vidnom mjestu, vidljiva najkasnije prilikom ulaska u perimetar snimanja, odnosno pri ulasku u nadzirani prostor. 
Perimetrom snimanja javne površine,  obuhvat snimanja privatnih površina mora se svesti na najmanju moguću mjeru.
Obavijest iz prethodnog stavka ovog članka Pravilnika, treba sadržavati sve relevantne informacije sukladno odredbi članka 13. Opće uredbe o zaštiti podataka, a posebno jednostavnu i razumljivu sliku uz tekst kojim se ispitanicima pružaju sljedeće informacije: 
a) da je prostor pod video nadzorom, 
b) podatke o voditelju obrade, 
c) kontakt podatke putem kojih ispitanik može ostvariti svoja prava. 
Snimke o osobama prikupljene sustavom video nadzora izvan njihove zakonske namjene se ne smiju koristiti. 
Članak 8.
Općina obrađuje osobne podatke ispitanika koji su prikupljeni putem video nadzora.
[bookmark: _Hlk237345660]Informacije o obradi osobnih podataka putem video nadzora te lokacije na kojima je postavljen sustav video nadzora, dostupne su na internet stranici Općine Križ /Transparentnost /GDPR-zaštita osobnih podataka.
Uputa o pravima ispitanika sadrži: podatke o kontaktu voditelja obrade, službenika za zaštitu osobnih podataka Općine Križ, svrhu i pravnu osnovu obrade podataka, kategorije osobnih podataka koji se obrađuju, razdoblje u kojem će osobni podaci biti pohranjenim, način na koji ispitanici mogu ostvariti svoja prava, informacije o eventualnim primateljima osobnih podataka, prijenosu osobnih podataka, naznaku da se ispitanici uvijek mogu obratiti nadzornom tijelu.
                                                                    Članak 9. 
Voditelj obrade osigurava da osobni podaci koji se obrađuju nisu dostupni neograničenom broju pojedinaca. 
Voditelj obrade, može poslove obrade podataka video nadzora povjeriti drugom Izvršitelju obrade. Međusobna prava i obveze Voditelja obrade i Izvršitelja obrade utvrđuju se Ugovorom o obradi podataka video nadzora koju provodi Izvršitelj obrade. 
Izvršitelj obrade ima pristup video nadzoru te vrši usluge nadzora i kontrole nadzora za Voditelja obrade.
Pravo pristupa osobnim podacima prikupljenim putem video nadzora imaju odgovorne osobe Voditelja obrade te Izvršitelj obrade, odnosno ovlaštena osoba Izvršitelja obrade.   
Navedene odgovorne osobe ne smiju koristiti snimke iz sustava video nadzora suprotno svrsi nužnoj i opravdanoj za zaštitu osoba i imovine Voditelja obrade.
Odgovorne osobe Voditelja obrade, a koje imaju pravo pristupa osobnim podacima prikupljenim putem video nadzora su:
- Općinski načelnik Općine Križ
- Pročelnik Jedinstvenog upravnog odjela
- Službenik za zaštitu podataka
- komunalno – prometni redar 
- i druge osobe na temelju posebnog ovlaštenja pročelnika Jedinstvenog upravnog odjela. 
Sve  osobe navedene u ovom članku koje imaju pravo pristupa video snimkama iz sustava video nadzora daju izjavu o povjerljivosti u kojoj se obvezuju da će čuvati povjerljivost svih osobnih podataka Ispitanika kojima imaju pravo pristupa te da će osobne podatke obrađivati isključivo u svrhu propisanu ovim Pravilnikom, te da osobne podatke ispitanika neće dostavljati ili na drugi način učiniti dostupnima trećim (neovlaštenim) osobama i da će povjerljivost osobnih podataka ispitanika čuvati i nakon prestanka ovlasti pristupa osobnim podacima. 
Kad se snimke izuzimaju na temelju zahtjeva nadležnih državnih tijela, ovlaštenje za izuzimanje snimaka, odnosno fotografija na temelju pisanog zahtjeva koji mora sadržavati svrhu i pravni temelj za korištenje osobnih podataka, o kojem pristupu se vodi posebna evidencija, daje Pročelnik Jedinstvenog upravnog odjela, a o čemu Jedinstveni upravni odjel sastavlja zapisnik o preuzimanju snimaka.

                                                      Članak 10.
Izvršitelj obrade odgovoran je za rad sustava video nadzora i za obradu osobnih podataka dobivenih sustavom video nadzora kao i za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe. 
Baza sustava video nadzora smještena je u štićenom prostoru kojem imaju pristup isključivo ovlaštene osobe Voditelja obrade i ovlaštene osobe Izvršitelja obrade, kako bi se osigurala zaštita od neovlaštenog pristupa, korištenja ili otuđenja opreme.
Voditelj obrade i Izvršitelj obrade uspostavljaju sustav evidentiranja pristupa snimkama video nadzora koji sadrži vrijeme i mjesto pristupa osoba koje su izvršile pristup podacima obrađenim putem video nadzora.

                                                                  Članak 11.
Snimljeni podaci snimaju se i čuvaju u pravilu 30 dana, od dana nastanka. Nakon navedenog roka snimke se trajno brišu, osim ako je zakonom ili drugim pozitivnim zakonskim propisom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku. 
U slučaju opravdane potrebe, a u svrhu dokazivanja, voditelj obrade može, u svakom pojedinačnom slučaju odlučiti da se podaci čuvaju duže od vremena navedenog u prethodnom stavku ovoga članka. Snimke kojima se dokazuje povreda svrhe nadzora pohranit će se na čuvanje sve dok za njima postoji potreba. 

Članak 12.
Ispitanik ima pravo od Voditelja obrade zatražiti pristup osobnim podacima, pravo na brisanje osobnih podataka, pravo na ograničenje obrade osobnih podataka, pravo na prijenos osobnih podataka, pravo na kopiju osobnog podatka, pravo na prigovor prema posebnim propisima o zaštiti osobnih podataka.
Ispitanici ostvaruju svoja prava podnošenjem zahtjeva službeniku za zaštitu osobnih podataka Općine Križ. 
Obrazac zahtjeva, zajedno sa svim informacijama, objavljuje se na  internet stranici Općine Križ /Transparentnost /GDPR-zaštita osobnih podataka.

                                                          Članak 13.
U slučaju povrede osobnih podataka ispitanika, Jedinstveni upravni odjel dužan je bez odgađanja, a najkasnije 72 sata nakon saznanja o povredi u suradnji sa službenikom za zaštitu osobnih podataka Općine Križ, izvijestiti nadzorno tijelo (Agencija za zaštitu osobnih podataka) o povredi osobnih podataka.
U izvješću se mora opisati priroda povrede osobnih podataka, vjerojatne posljedice povrede osobnih podataka, mjere koje je Jedinstveni upravni odjel poduzeo ili predložio poduzeti za rješavanje problema povrede osobnih podataka, uključujući mjere umanjivanja štetnih posljedica povrede te kontakt podaci službenika za zaštitu osobnih podataka Općine Križ.


Članak 14.
Na sva pitanja vezana uz zaštitu, prikupljanje, obradu i korištenje osobnih podataka, koja nisu uređena ovim Pravilnikom primjenjuju se odredbe Opće uredbe o zaštiti podataka, odredbe Zakona o provedbi Opće uredbe o zaštiti podataka i ostali pozitivni zakonski propisi Republike Hrvatske koji uređuju provedbu Uredbe ili se odnose na osobne podatke. 

                                                                   Članak 15. 
[bookmark: _GoBack]Ovaj Pravilnik stupa na snagu osmi dan od dana objave u Glasniku Zagrebačke županije. 


KLASA: 
URBROJ: 
Križ:
                                                                                                                  OPĆINSKI NAČELNIK 
OPĆINE KRIŽ:
Marko Magdić, mag.oec.

